SAWAD เบียด JAS
ราวๆ กลางเดือนมิถุนายนนี้
6 มิ.ย. 2560

ลูบคมตลาดทุน :ธนะชัย ณ นคร
SAWAD เบียด JAS
ราวๆ กลางเดือนมิถุนายนนี้
ตลาดหลักทรัพย์ฯ เขาจะประกาศหุ้นที่จะเข้าคำนวณดัชนี SET50
รอบนี้จะเริ่มมีผล 1 กรกฎาคม– ธันวาคม 2560
ส่วนข้อมูลของหุ้นที่จะเข้าและออก จะใช้ช่วงระหว่างวันที่ 1 มิถุนายน 2559–31 พฤษภาคม 2560
ผ่านมาถึงตอนนี้นะ
มีนักวิเคราะห์จากหลายสำนักดีดลูกคิดคาดการณ์กันแล้ว
หุ้นตัวไหน จะเข้าและออกดัชนี SET50 และ SET100 กันบ้าง
คำถามว่า หุ้นที่คาดกัน จะตรงกับที่ตลาดหลักทรัพย์ฯ ประกาศเป็นทางการหรือไม่
คำตอบก็คือ ..ไม่หรอกครับ
อาจจะมีไม่ตรงบ้าง แต่ไม่ได้ผิดมากมายอะไร เช่น สัก 1-2 ตัว
ในรอบล่าสุดนี้ เท่าที่ติดตามดูมีหุ้นที่นักวิเคราะห์คาดการณ์ตรงกันเลยนะว่า จะเข้า SET50 แน่ๆ แบบนอนมา
เริ่มจาก MTLS ก่อนเลย
วานนี้ราคาวิ่งตอบรับเรื่องนี้อย่างมาก และขึ้นมาทำนิวไฮอีกครั้งนับตั้งแต่เข้าตลาด
ปิดตลาดด้วยราคาสุดหรู 33.50 บาท เพิ่มขึ้น 1.50 บาท เปลี่ยนแปลง 4.69%
EA เป็นหุ้นอีกตัวที่นักวิเคราะห์ต่างคาดการณ์ตรงกัน
หุ้น พลังงานบริสุทธิ์ หรือ EA นี้ เพิ่งจะย้ายเข้ามาเทรดใน SET เมื่อช่วงต้นปี 60 นี้เอง ถูกคาดหมายว่าจะมีคุณสมบัติครบในการเข้าคำนวณดัชนี SET50 รอบครึ่งปีหลัง
หุ้นตัวต่อมา คือ TISCO : บมจ.ทิสโก้ไฟแนนเชียลกรุ๊ป
นับจากก่อนปลายปี 59 เลยมาถึง 5 เดือนแรกของปี 60 วอลุ่มเทรดหุ้น TISCO สูงมาก
และราคาหุ้นที่ปรับเพิ่มขึ้น จากสตอรี่ที่ดูโดดเด่น ส่งผลให้มูลค่าหลักทรัพย์ตามราคาตลาด (มาร์เก็คแคป) กระโดดขึ้นมาอยู่ที่ 6.10 หมื่นล้านบาท
BJC : บริษัท เบอร์ลี่ ยุคเกอร์ จำกัด (มหาชน) นี่ก็ตัวเต็งนะ
โบรกฯ ทุกสำนักเคาะตรงกันเลยว่าเข้า SET50 แน่ๆ
ตอนนี้ BJC มีมาร์เก็ตแคปอยู่ที่ 1.82 แสนล้านบาท และถือว่ามากสุดของบรรดาหุ้นตัวเต็งที่จะเข้า SET50 รอบใหม่
และมาถึงหุ้นตัวสำคัญ
นั่นคือ JAS หรือ บริษัท จัสมิน อินเตอร์เนชั่นแนล จำกัด (มหาชน)
ในจำนวนหุ้นที่คาดจะเข้า SET50 ทั้งหมด ข่าวว่า JAS มีมาร์เก็ตแคปน้อยสุด หรือ 5.26 หมื่นล้านบาท
ก่อนจะสิ้นสุดวันที่ 31 พฤษภาคม 60
เท่าที่ตรวจเช็กดูพบว่า ทุกโบรกฯ ยังยกให้ JAS เข้า SET50 แน่ๆ
แต่ล่าสุดข่าวออกมาว่า JAS อาจจะไม่ติด
ส่วนตัวหุ้นที่จะเข้ามาเสียบแทน คือ SAWAD หรือ บริษัท ศรีสวัสดิ์ พาวเวอร์ 1979 จำกัด (มหาชน)
ณ วันที่ 31 พฤษภาคม SAWAD มีมาร์เก็ตแคป 5.43 หมื่นล้านบาท มากกว่า JAS เล็กน้อย แต่เขาก็ดูหลักเกณฑ์อื่นๆ ประกอบด้วย และมาร์เก็ตแคปก็ดูจากค่าเฉลี่ยย้อนหลัง 3 เดือน
ทำให้หุ้น JAS ถูกคาดว่าน่าจะได้กลับเข้ามาอย่างมาก คือ SET100
หุ้น JAS เคยถูกคาดจากนักวิเคราะห์ว่า จะกลับเข้า SET50 ในรอบ 1 มกราคม–30 มิถุนายน 2560 แน่นอน
แต่ประกาศของตลาดหลักทรัพย์ฯที่ออกมา กลับไม่มีชื่อ JAS
นักวิเคราะห์บางสำนักบอกว่า เขาเองก็ไม่เข้าใจเช่นกัน เพราะคำนวณดูแล้ว หุ้น JAS เข้าเกณฑ์ SET50 แน่ๆ
ส่วนบางโบรกฯ ก็บอกว่า มีความเป็นไปได้ที่อาจมีการใช้ “ดุลยพินิจ” เข้ามาประกอบ
แต่เรื่องนี้ทางผู้บริหารของตลาดหลักทรัพย์ฯ ปฏิเสธครับ
พี่ตุ๊ “เกศรา มัญชุศรี” ยืนยันว่าไม่มีการใช้ดุลยพินิจ
หลักเกณฑ์ของหุ้นที่จะเข้า SET50 และ SET100 มีอยู่หลายข้อครับ เช่น เป็นหลักทรัพย์ที่มีมูลค่าหลักทรัพย์ตามราคาตลาด (Market Capitalization) สูงสุด 200 ลำดับแรก
โดยพิจารณาจากมูลค่าหลักทรัพย์ตามราคาตลาดเฉลี่ยต่อวันย้อนหลัง 3 เดือน
เป็นหลักทรัพย์ที่มีสัดส่วนผู้ถือหลักทรัพย์รายย่อย (Free-float) ไม่น้อยกว่าร้อยละ 20 ของทุนชำระแล้ว โดยพิจารณาข้อมูลล่าสุดตามรอบระยะเวลาในการทบทวน
นอกจากนี้ เป็นหลักทรัพย์ที่มีมูลค่าการซื้อขายอย่างสม่ำเสมอตามสภาพปกติของตลาด
โดยมูลค่าซื้อขายของหลักทรัพย์นั้นไม่น้อยกว่าร้อยละ 50 ของมูลค่าซื้อขายเฉลี่ยต่อหลักทรัพย์ของหลักทรัพย์ประเภทหุ้นสามัญทั้งตลาดในเดือนเดียวกัน เป็นเวลาไม่ต่ำกว่า 9 ใน 12 เดือน หรือไม่น้อยกว่า 3 ใน 4 สำหรับหลักทรัพย์ที่เข้าซื้อขายน้อยกว่า 12 เดือน แต่มากกว่า 6 เดือน
และยังมีหลักเกณฑ์อื่นๆ ประกอบอีก